FI Euroopan unionin virallinen lehti CE 78/337

(2004/C 78 E/0355)

KIRJALLINEN KYSYMYS P-4008/03

esittäjä(t): Fernando Fernández Martín (PPE-DE) komissiolle

(22. joulukuuta 2003)

Aihe: Sähköverkon tiedonsiirtojärjestelmät (Powerline Communications Systems)

Tiedonvälityksen nopea kehittyminen viime vuosina on aiheuttanut, että tutkimustyö radiotaajuuden rationaalisen järjestämisen takaamiseksi on voimistunut. Tarkoituksena on taata radiotaajuuden optimaalinen hyväksikäyttö. Samanaikaisesti operaattorit ovat yrittäneen käyttää hyväkseen sähköverkon tiedonsiirtojärjestelmiä (Powerline Communications Systems — PLC), jotka mahdollistavat nykyisten sähköverkkojen käytön toisenlaisten signaalien välittämiseen. Tähän liittyy kuitenkin ei-toivottuja tekijöitä, varsinkin mitä tulee muiden radiotaajuutta käyttävien toimintaa häiritseviin signaaleihin etenkin lyhyt-aaltotaajuuksissa. Näin tapahtuu monissa Euroopan unionin maissa.

Onko komissio tietoinen, että PLC-järjestelmät voivat aiheuttaa häiriöitä ja ei-toivottua säteilyä?

Mihin varotoimiin komissio voisi tai aikoo ryhtyä välttääkseen radiotaajuutta häiritsevien ja pilaavien signaalien säteilyn?

Erkki Liikasen komission puolesta antama vastaus

(26. tammikuuta 2004)

Kaikki verkot, joissa käytetään kuparikaapeleita, olivat nämä sitten puhelinkaapeleita (Asymmetric Digital Subscriber Line, ADSL, Very High Data Rate Digital Subscriber Line, VDSL), televisiojakeluverkkoja, erityiskaapeleita (lähiverkot, Local Area Networks, LAN) tai sähkökaapeleita (sähköverkkoa hyödyntävä tiedonsiirto, Power Line Communication, PLC), aiheuttavat sähkömagneettisia häiriöitä. Häiriöiden taso riippuu monesta tekijästä. Yleistyminen markkinoilla on tärkeä tekijä, vaikka myös tekniset seikat, kuten kaapelin pituus, signaalin voimakkuustaso ja radiovastaanottimien sijainti vaikuttavat häiriöiden esiintymiseen.

Kaikki tällaiset verkot kuuluvat direktiivin 89/336/ETY (1) soveltamisalaan, jossa vaaditaan varmistamaan se, etteivät sähkömagneettiset häiriöt vaikuta radio- ja televiestintälaitteiden ja muiden vastaavien laitteiden toimintaan ja että tällaiset laitteet toimivat aiotulla tavalla. Televiestintäverkoista annetun direktiivin yhdenmukaisen soveltamisen varmistamiseksi komissio valtuutti vuonna 2001 Euroopan telealan standardointilaitoksen (ETSI) ja Euroopan sähkötekniikan standardointikomitean (Cenelec) laatimaan sähkömagneettisia säteilyä ja televiestintäverkkojen, sähköverkossa tapahtuva tiedonsiirto mukaan luettuna, häiriönsietoa koskevat standardit.

Tehtävän luontaisen monimutkaisuuden takia standardeja ei vielä ole saatu valmiiksi. Unionin alueella on miljoonia toimivia ADSL- ja LAN-liittymiä, mutta vain noin 6 000 sähköverkkoa hyödyntävää tiedonsiirto-liittymää. Nämä käyttävät erilaisia tekniikoita ja niitä parannetaan edelleen.

Standardeja kehittäessään unionin on kuitenkin varottava tukahduttamasta innovaatiota. Komissio on myös tietoinen siitä, että tämän erityistekniikan vaikutukset huolestuttavat radion käyttäjiä. Komissio ottaa huomioon myös heidän vetoomuksensa lyhytaaltotaajuuksia käyttävien radiopalvelujen absoluuttisesta ja ehdottomasta suojaamisesta. Nämä huolenaiheet liittyvät myös muihin tekniikoihin. Sähkömagneettinen yhteensopivuus tarkoittaa eri etujen välisen tasapainon löytämistä. Yhtäältä on otettava huomioon se, että tiettyjen operaattoreiden etua ajaisi se, että ne voisivat kilpailla toisten televiestintäoperaattoreiden kanssa tilaajayhteyksistä ja näin tarjota kuluttajille todellisen valinnanvapauden laajakaistateleviestintäpalvelujen osalta. Toisaalta on otettava huomioon radion käyttäjien edut ja heidän oikeutensa vastaanottaa signaaleja jopa kaikkein huonoimmissa mahdollisissa lähetysolosuhteissa.

Koska sähköverkkoa hyödyntävää tiedonsiirtotekniikkaa parannetaan edelleen ja sen käyttö on vasta lapsen kengissä, tässä vaiheessa on vielä liian aikaista tehdä lopullisia johtopäätöksiä asiasta. Unionin sääntelyviranomaisten tulisi sallia ja he sallivatkin verkkojen käytön, mikäli operaattorit välttävät häiriöiden aiheuttamista. Espanjan sääntelyviranomaiset ovat jakaneet tiettyjä verkkoja koskevia käyttölupia. Luvan saaminen edellyttää mahdollisten häiriöongelmien ratkaisemista. Tämä lähestymistapa on täysin direktiivin 89/336/ETY mukainen. Sen ansiosta standardeista voidaan käydä asiantuntevampaa keskustelua.

Komissio harkitsee uuden suosituksen hyväksymistä. Suositus auttaisi yhteisöä käsittelemään asiaa tasapuolisemmin ja asiantuntevammin.

(1) Neuvoston direktiivi 89/336/ETY, annettu 3 päivänä toukokuuta 1989, sähkömagneettista yhteensopivuutta koskevan jäsenvaltioiden lainsäädännön lähentämisestä, EYVL L 139, 23.5.1989.